Jinoyat vositasi ayblanuvchiga tegishli bo‘lmasa mulkdorga qaytarib beriladi

2017 yilning 22 sentabr kuni O‘zbekiston Respublikasi Oliy Majlisi Qonunchilik palatasining navbatdagi majlisi bo‘lib o‘tdi.
Majlisda deputatlar tomonidan O‘zbekiston Respublikasining Jinoyat-protsessual kodeksiga va Ma'muriy javobgarlik to‘g‘risidagi kodeksiga o‘zgartishlar kiritishni nazarda tutuvchi qonun loyihasi ham ko‘rib chiqildi. 
Ushbu qonun loyihasi, deputatlar ta'kidlab o‘tganidek, bozor iqtisodiyotining asosiy shartlaridan biri bo‘lgan xususiy mulk kafolatlarini ta'minlashda va himoya qilishda hal qiluvchi ahamiyatga ega. Bugungi kunga qadar O‘zbekiston Respublikasi Jinoyat-protsessual kodeksining 211-moddasiga muvofiq jinoyat quroli, kimga tegishliligidan qat'i nazar, musodara qilinishi kerak bo‘lgan va tegishli muassasalarga topshirilgan yoki yo‘q qilib yuborilgan.
Qonun loyihasiga muvofiq, ushbu talabga o‘zgartish kiritilib, gumon qilinuvchiga, ayblanuvchiga, sudlanuvchiga, mahkumga tegishli bo‘lgan jinoyat qurollari musodara qilinishi kerakligi va tegishli muassasalarga topshirilishi yoki yo‘q qilib yuborilishi nazarda tutilmoqda. Jinoyat qurollari gumon qilinuvchiga, ayblanuvchiga, sudlanuvchiga, mahkumga tegishli bo‘lmagan taqdirda, ular mulkdorlariga qaytarib beriladi.
Tahririyat izohi: Jinoyat qurollari – shaxs jinoyatni sodir etish uchun tayyorlagan yoki foydalangan har qanday predmet, masalan, sovuq qurollar, transport vositalari, asbob-uskuna va h.k. bo‘lishi mumkin. Ular jinoyat tarkibi belgilariga qo‘shiladi, chunki ular jinoyat sodir qilishini yengillashtiradi, jinoyatning ijtimoiy xavflilik darajasini oshiradi.
Masalan, jinoyatchi Damas rusumli avtomashinada kontrabanda mahsulotlarini tashigan bo‘lsa, yakunda o‘sha kontrabanda mahsulotlari ham, jinoyat quroli sifatida foydalanilgan Damas avtomashinasi ham musodara qilinadi. Amaldagi qonunchilikka ko‘ra, agar Damas avtomashinasi birovniki bo‘lsa va uning egasi o‘z mashinasida kontrabanda mahsuloti tashilayotganini bilmagan bo‘lsa ham (masalan, ijaraga bergan), Damas avtomobilidan ayrilib qolar edi. Qonunchilikka yuqorida nazarda tutilgan o‘zgarish kiritilsa, amaliyotda ushbu muammo hal qilinishi kutilmoqda.